2010/0326 (COD)

MEDDELELSE FRA KOMMISSIONEN TIL EUROPA-PARLAMENTET i henhold til artikel 294, stk. 6, i traktaten om Den Europæiske Unions funktionsmåde vedrørende

Rådets førstebehandlingsholdning med henblik på vedtagelse af Europa-Parlamentets og Rådets direktiv om ændring af direktiv 2000/75/EF for så vidt angår vaccination mod bluetongue

1. SAGSFORLØB

Forslag sendt til Europa-Parlamentet og Rådet (dok. KOM(2010) 666 endelig – 2010/0326 (COD)): | 15. november 2010 |

Udtalelse afgivet af Det Europæiske Økonomiske og Sociale Udvalg: | 15. marts 2011 |

Europa-Parlamentets førstebehandlingsholdning vedtaget: | 7. april 2011 |

Rådets holdning vedtaget: | 15. december 2011 |

Den 15. november 2010 forelagde Kommissionen lovgiveren et forslag til Rådets direktiv om ændring af direktiv 2000/75/EF[1] for så vidt angår vaccination mod bluetongue (KOM(2010) 666), som er en sygdom hos drøvtyggere (kvæg, får og geder), som har forårsaget store økonomiske tab i EU gennem de seneste ti år. Retsgrundlaget for Kommissionens forslag er Rådets direktiv 92/119/EØF af 17. december 1992 om generelle fællesskabsforanstaltninger til bekæmpelse af visse dyresygdomme samt om specifikke foranstaltninger vedrørende blæreudslæt hos svin[2], særlig artikel 15, andet led.

Under drøftelserne i Rådet var ingen af medlemsstaterne imod forslagsteksten, da den blev forelagt med henblik på tekniske drøftelser på mødet den 13. januar 2011 for cheferne for veterinærtjenesterne og Gruppen af Landbrugsråder og -attachéer. Coreper anerkendte enstemmigt sagens hastende karakter og vedtog uden debat medlemsstaternes holdning den 26. januar 2011. Coreper's formand sendte Kommissionens forslag til Europa-Parlamentet ved brev af 26. januar 2011 ledsaget af et forslag om, at Europa-Parlamentet og Rådet skulle ændre retsgrundlaget til artikel 43, stk. 2, i TEUF i henhold til den almindelige lovgivningsprocedure. Coreper opfordrede endvidere Parlamentet til at behandle sagen hurtigt, så fristerne i Kommissionens forslag kunne overholdes.

Europa-Parlamentet vedtog sin førstebehandlingsudtalelse den 7. april 2011. Kommissionen ændrede ikke sit forslag som følge af denne førstebehandling. Rådet har allerede givet tilsagn om støtte til de foranstaltninger, Kommissionen har foreslået, og det er også parat til at støtte de små ændringer, Parlamentet har vedtaget.

Det horisontale spørgsmål om sammenligningstabeller er nu omfattet en interinstitutionel aftale, som blev godkendt af Rådet for Konkurrenceevne den 29. september 2011 og af Europa-Parlamentets formandskonference den 20. oktober 2011.

Rådet vedtog sin førstebehandlingsholdning den 15. december med henblik på en forhåbentlig tidlig andenbehandling.

Udtalelsen fra Det Økonomiske og Sociale Udvalg blev vedtaget den 15. marts 2011 (NAT/512). Ordføreren er Ludvík Jírovec.

2. FORMÅLET MED KOMMISSIONENS FORSLAG

Formålet med Kommissionens forslag er gøre vaccination mod bluetongue mere fleksibel, så dyrene også kan blive vaccineret uden for de områder, der er omfattet restriktioner med hensyn til flytning af dyr.

Kommissionens forslag ændrer således Rådets direktiv 2000/75/EF. Artikel 5 ændres, så de kompetente myndigheder kan tillade vaccination mod bluetongue, forudsat at der er foretaget en specifik risikovurdering. Ændringen af artikel 8, stk. 2, litra b), i direktiv 2000/75/EF betyder, at der inden for overvågningsområdet ikke foretages vaccination med levende svækkede vacciner. Ændringen af artikel 10, stk. 2 i direktiv 2000/75/EF betyder endvidere, at det nuværende forbud mod al vaccination inden for overvågningsområdet kun kommer til at omfatte vaccination med levende svækkede vacciner; dermed tillades vaccination med inaktiverede vacciner, som er sikrere.

Ifølge forslaget skal medlemsstaterne endvidere, når de vedtager nævnte bestemmelser, straks tilsende Kommissionen disse bestemmelser med en sammenligningstabel, som viser sammenhængen mellem de pågældende bestemmelser og direktivet.

3 . BEMÆRKNINGER TIL RÅDETS HOLDNING

Efter Rådets opfattelse skal artikel 43, stk. 2, i TEUF anvendes som retsgrundlag i stedet for det retsgrundlag, Kommissionen havde foreslået, fordi Lissabontraktaten indført den almindelige lovgivningsprocedure for forslag baseret på artikel 43. Kommissionen modsætter sig ikke denne ændring af retsgrundlag.

Eftersom Rådet kan tilslutte sig muligheden for også at vaccinere mod bluetongue uden for de områder, der er omfattet af restriktioner med hensyn til flytning af dyr, hvilket er i tråd med Kommissionens forslag, kan Kommissionen gå ind for Rådets holdning.

Som følge af forsinkelserne i vedtagelsen af forslaget på grund af den interinstitutionelle debat om spørgsmålet om sammenligningstabeller agter Rådet at udskyde de foreslåede frister for vedtagelse og offentliggørelse af de nationale love og administrative bestemmelser, der er nødvendige for at efterkomme direktivet, og for anvendelsen af lovene og bestemmelserne. Kommissionen accepterer denne udskydelse, som ikke kommer i konflikt med den næste vaccinationssæson.

Rådet er imod en anmodning om en sammenligningstabel for dette forslag vedkommende. Da der kun er tale om et begrænset antal foreslåede ændringer af et direktiv, der har været gennemført i national ret i ti år, og den deraf følgende nemme kontrol af gennemførelsen, kan Kommissionen acceptere, at direktivet ikke indeholder bestemmelser om sammenligningstabeller.

Europa-Parlamentet foreslog ændringer af forslaget, især for at ændre retsgrundlaget til artikel 43, stk. 2, og for at indføre nye gennemførelsesfrister for at sikre håndhævelse i god tid inden vaccinationssæsonen. Ingen af ændringerne var kontroversielle. De interinstitutionelle drøftelser om spørgsmålet om sammenligningstabeller var imidlertid en stopklods for forslaget.

4. KONKLUSION

Kommissionen ser positivt på Rådets førstebehandlingsholdning, som baner vej for en tidlig aftale ved andenbehandlingen.

[1] Rådets direktiv 2000/75/EF af 20. november 2000 om vedtagelse af specifikke bestemmelser vedrørende foranstaltninger til bekæmpelse og udryddelse af bluetongue hos får (EFT L 327 af 22.12.2000, s. 74).

[2] EFT L 62 af 15.3.1993, s. 69.